DMT

**Dimetyylitryptamiini** (myös **N,N-dimetyylitryptamiini** tai **DMT**) on lukuisissa eläimissä ja kasveissa esiintyvä alkaloidi. Sitä erittyy myös ihmisissä sisäsyntyisenä. DMT tunnetaan myös vaikutukseltaan lyhytkestoisena, mutta voimakkaana hallusinogeenina. Kemialliselta rakenteeltaan DMT muistuttaa aivojen omaa välittäjäainetta serotoniinia.

**DMT lisää neuroplastisuutta ja nostaa hermokasvutekijän (NGF, Nerve Growth Factor) määrää**. Tämän takia se saattaa auttaa mm. masennukseen ja muihin psyykkisiin ongelmiin.

DMT on erittäin voimakas, vaikkakin lyhytkestoinen hallusinogeeni, jonka luoman **päihtymystilan kesto saattaa olla vain 5–15 minuuttia. Poltettaessa vaikutukset ovat useimmiten ohi 30–60 minuutin sisällä**. DMT:n vaikutusten subjektiivinen kesto saattaa olla kuitenkin huomattavasti pidempi johtuen aineen aiheuttamista voimakkaista vääristymistä ajantajussa sekä käyttökokemuksen intensiivisyydestä. Päihdetila aiheuttaa voimakkaita harha-aistimuksia, ja saattaa siten myös aiheuttaa mm. pelko- sekä paniikkitiloja. Pelkotilat liittyvät useimmiten kokemuksen alkuvaiheeseen, jolloin tietoisuudentila muuttuu dramaattisimmin. Aineen vaikutukset alkavat sisäänhengittämisen jälkeen erittäin nopeasti, muutamassa sekunnissa, ja huippu saavutetaan noin minuutissa.

DMT puhtaassa muodossaan on väritöntä, vahamaista tai kiteistä, kiinteää ainetta. Dimetyylitryptamiini syntetisoitiin ensi kertaa kemiallisesti vuonna 1931. **Puhdasta DMT:tä käytetään useimmiten polttamalla, 15–60 milligramman kerta-annoksina**. Fyysistä riippuvuutta ei aineeseen kehity. Toleranssi kehittyy, mutta hyvin hitaasti. DMT:n myrkyllisyyttä ei tunneta, eikä raportoituja kuolemantapauksia ole. Akuutin liika-annostuksen hoito on oireenmukaista, vasta-ainetta ei tunneta. Suomessa ei ole raportoituja myrkytyksiä. Sen sijaan DMT, kuten muutkin psykoaktiiviset aineet, saattaa päihteenä väärin tai väärässä ympäristössä käytettynä aiheuttaa vakaviakin pelkotiloja ja mahdollisesti akuutteja psykooseja.

On spekuloitu, että DMT:tä erittyy ihmisaivoissa, mutta tätä ei ole todistettu. Jyrsijöiden aivoissa sitä on todistettu erittyvän. Erikoisvalmisteisella aivonestedialyysilaitteella on todettu jyrsijöiden aivoissa olevan samoja määriä DMT:tä kuin serotoniinia. Ainetta on myös useissa kasveissa. Koska DMT:tä erittyy mahdollisesti ihmisen aivoissa sijaitsevasta käpyrauhasesta, sillä uskotaan olevan jonkinlainen osuus unien näkemisessä, kuolemanrajakokemuksissa ja muissa, nykytieteelle vielä vaikeasti ymmärrettävissä ihmisen tajunnantiloissa. Tutkija Jace Callaway on spekuloinut, että DMT saattaisi olla yhteydessä visuaaliseen unennäkemiseen. **Pieniä määriä DMT:tä ja 5-MeO-DMT:tä on löydetty aivo-selkäydinnesteestä** niin terveiltä ihmisiltä, skitsofreenikoilta kuin maanikoiltakin

Kasveista saatavaa DMT:tä on käytetty Etelä-Amerikassa šamanistisissa tarkoituksissa sikäläisen alkuperäiskansan keskuudessa tiettävästi jo silloin, kun eurooppalaiset saapuivat alueelle ensimmäisen kerran. DMT on pääkomponenttina esimerkiksi Etelä-Amerikan intiaanien yopo-nuuskassa sekä ayahuasca-juomassa. Ayahuascaan DMT:tä saadaan shamaanikahvikin lehdistä.

DMT ei sellaisenaan aiheuta päihtymystilaa mikäli se nautitaan suun kautta, ja siksi päihtymistarkoituksessa otettuna aine nautitaan yleensä inhaloimalla (vaporisoimalla tai polttamalla). **DMT:stä tulee myös oraalisesti nautittuna päihdyttävää, kun sitä käytetään yhdessä MAO-inhibiittorin kanssa**, jolloin psykoaktiiviset kemikaalit eivät pilkkoudu elimistössä. **MAO-inhibiittori lisää suuresti vaikutusten kestoa, mutta lisää myös aineen käyttöön liittyviä riskejä, sillä se on useiden eri ruoka-aineiden ja monien lääkkeiden kanssa nautittuna vaarallista.** Tällainen yhdistelmä löytyy muun muassa ayahuasca-juomasta. DMT:tä ei kuitenkaan suositella käytettäväksi, mikäli henkilö käyttää MAO-inhibiittoriksi luokiteltua masennuslääkettä. Myöskään SSRI-masennuslääkkeitä käyttävän henkilön ei tule nauttia DMT:tä suun kautta MAO-inhibiittorin kanssa

DMT on luokiteltu huumausaineeksi Suomessa